laion/Wikipedia-Exotic huggingface dataset:
מסכת ידיים

מַסֶּכֶת יָדַיִם היא מסכת בסדר טהרות בששה סדרי משנה אשר עוסקת בטומאת הידיים ובנטילת ידיים. טומאת ידיים היא גזירה קדומה של חכמים, אשר קבעו שהידיים נחשבות טמאות אם האדם לא הקפיד לשומרן מטומאה, שכן הן עלולות לגעת בדברים אף מבלי משים. המסכת עוסקת בפרטי הדינים של נטילת ידיים לחולין ולתרומה: בשיעור המים הכשר לנטילה, בכלי הראוי לנטילה, באופן הנטילה, במיני מים הפוסלים לנטילה ועוד. לפי הקדמתו של הרמב"ם למשנה, מכיוון שהטומאות שהוזכרו כוללות את כל הגוף (אדם שנטמא באחד מאיברי גופו נטמא כולו), הגיע כעת לעיסוק בטומאת אבר אחד בלבד – ידיים. מֵי רְבִיעִית נוֹתְנִין לַיַּדָיִ (חמש משניות) – הפרק עוסק בהלכות נטילת ידיים: שיעור המים, הכלים שבהם אפשר ליטול, סוג המים שבהם אפשר ליטול וסוג הנוטל הראוי. נָטַל לְיָדוֹ אַחַת מִשְּׁטִיפָה אַחַת (ארבע משניות) – נטילות שאינן מטהרות, חלק היד שמקבל טומאה וכן במקרי ספק שונים בדיני טומאת ידיים. הַמָּכְנִיס יָדָיו לְבַיִת הַמְּנֻגָּע (חמש משניות) – הפרק פותח בדיון בדברים שמטמאים את הידיים וממשיך בדיון על טומאת כתבי הקודש. אגב כך מובא דיון אודות קדושתם של ספרי שיר השירים וקהלת. בּוֹ בַּיּוֹם נִמְנוּ וְגָמְרוּ (שמונה משניות) – הפרק פותח במספר הלכות בנושאים שונים שנקבעו ביום שהתמנה רבי אלעזר בן עזריה לראש הישיבה. לאחר מכן הוא חוזר לעסוק בטומאת כתבי הקודש, שנשנה אגב הוויכוח בין הצדוקים לפרושים על טומאת כתבי הקודש. הפרק מסיים בקובץ מחלוקות בין הפרושים לצדוקים. בסך הכל יש במסכת 22 משניות. משנה, מסכת ידיים, באתר ויקיטקסט תוספתא, מסכת ידיים מאתר "סנונית" כתב יד, מסכת ידיים, מאה 17, הראב"ד, מאה 17, בפרויקט "כתיב" באתר הספרייה הלאומית מספר המשניות בכל פרק הוא לפי הספירה במשניות קהתי. בדפוסים אחרים תיתכן חלוקה שונה.
פאביו ג'וניור פריירה

פאביו ג'וניור פריירה (בפורטוגזית: Fábio Júnior Pereira; נולד ב-20 בנובמבר 1977) הוא כדורגלן עבר ברזילאי ששיחק בעמדת החלוץ. פאביו ג'וניור גדל במדינת מינאס ז'ראיס בברזיל, והחל את הקריירה שלו ככדורגלן בקבוצה מקומית קטנה, עד שעבר בשנת 1997 לקבוצת קרוזיירו. כשעלה לקבוצה הבוגרת הבקיע שערים רבים, ולאחר שרשם 12 הופעות ו-8 שערים בנבחרת הצעירה של ארצו, זומן ג'וניור לנבחרת ברזיל בשנת 1998, ובסך הכל רשם בשנה שלאחר מכן שלוש הופעות במדי הנבחרת הלאומית. בשנת 1999 עבר לקבוצה האיטלקית רומא תמורת סכום של 15 מיליון דולר. לאחר כמעט שנתיים ברומא, בהן לא הצליח להשתלב בקבוצה, חזר לקרוזיירו, ולאחר מכן שיחק גם בפלמיירס, ויטוריה דה גימארייש ואתלטיקו מיניירו. לאחר גיחות קצרות לליגות הבכירות ביפן ובקטר, הוחתם ג'וניור בקבוצה הגרמנית בוכום בשנת 2006. ג'וניור שיחק עונה אחת בקבוצה, והבקיע במדיה שלושה שערים בבונדסליגה. לקראת עונת 2007/2008 הגיע ג'וניור לישראל וחתם בקבוצת הפועל תל אביב. את הופעת הבכורה שלו בקבוצה ערך מול שירוקי במסגרת מוקדמות גביע אופ"א. במחזור השני של ליגת העל הבקיע את שער הבכורה שלו, בהפסד 1–2 לבית"ר ירושלים באצטדיון בלומפילד. כבר בתחילת העונה נקלעה הקבוצה לתחתית הטבלה וג'וניור לא הצליח להבקיע שערים רבים, אך במחזור התשיעי העניק לקבוצה את ניצחונה הראשון באותה עונה, כשכבש את שער הניצחון (1–0) בדרבי מול מכבי תל אביב. ג'וניור הפך לאהוב על האוהדים כשכבש צמד בדקות האחרונות של הדרבי השני באותה עונה, והעניק לקבוצתו ניצחון 3–1, והוסיף שער נוסף בניצחון 3–1 על בית"ר ירושלים בסיבוב השלישי. בסך הכל כבש ג'וניור 11 שערים במדי הפועל תל אביב בכל המסגרות, והעפיל עם הקבוצה לגמר גביע המדינה. בתום העונה סיכם עם הנהלת הקבוצה על קיצוץ שכרו על מנת להישאר במועדון, אך לבסוף החתימה הקבוצה את החלוץ סמואל יבואה, ופאביו ג'וניור שוחרר מהפועל תל אביב. בקיץ 2008 חזר פאביו ג'וניור לברזיל וחתם בקבוצת באהיה, ולאחר מכן שיחק בקבוצות נוספות בברזיל. בשנת 2010 חתם בקבוצת אמריקה מיניירו. בעונתו הראשונה במועדון כבש 19 שערים והעפיל עם הקבוצה לליגה הראשונה. בעונה שלאחר מכן כבש ארבעה שערים אך לא הצליח לסייע לקבוצה להינצל מירידה בחזרה לליגת המשנה, ובעונת 2012 כבש 14 שערים. בינואר 2014 עבר לקבוצת מינאס בוקה, וכעבור חמישה חודשים חתם בקבוצת בואה אספורטה, אך במדיה שיחק שלושה חודשים בלבד. לאחר חצי שנה שלא שיחק, ב-31 בינואר 2015 חתם בקבוצת גוארני MG. בינואר 2016 חתם בקבוצת וילה נובה, ובתום העונה פרש ממשחק פעיל. פאביו ג'וניור פריירה, באתר ההתאחדות לכדורגל בישראל פאביו ג'וניור פריירה, באתר Transfermarkt פאביו ג'וניור פריירה, באתר Soccerway פאביו ג'וניור פריירה, באתר WorldFootball.net פאביו ג'וניור פריירה, באתר National Football Teams פאביו ג'וניור פריירה, באתר FootballDatabase.eu רותם גרוסמן, סוף טוב למו"מ: פאביו ג'וניור חתם בהפועל ת"א, באתר ynet, 1 באוגוסט 2007 לי בוץ, פאביו ג'וניור קיצץ בשכרו ונשאר בהפועל ת"א, באתר ynet, 2 ביוני 2008 איציק יצחקי‏, סמואל יבואה סיכם בהפועל תל אביב, ג'וניור בחוץ, באתר וואלה, 29 ביוני 2008 לי בוץ, פאביו ג'וניור: "אני מאוד רוצה להישאר בהפועל ת"א", באתר ynet, 1 באפריל 2008 דנה בהט, פאביו ג'וניור: תמיד אהיה אוהד הפועל תל אביב, באתר ONE, ‏30 ביוני 2008 קרן שמש‏, פאביו ג'וניור: "בגדו בי", באתר וואלה, 6 ביולי 2008
הרון (נהר)

הרון (בסלובקית: Hron) הוא נהר באורך 298 קילומטר במרכז סלובקיה במחוז באנסקה ביסטריצה, השני בגודלו בסלובקיה (אחרי ואה). ההרון זורם ממזרח הרי הטאטרה הנמוכים מערבה ואחר כך דרומה ונשפך לדנובה. ההרון עובר בין השאר ליד באנסקה ביסטריצה וזבולן. מדיה וקבצים בנושא הרון בוויקישיתוף ערך זה הוא קצרמר בנושא סלובקיה ובנושא נהרות ונחלים. אתם מוזמנים לתרום לוויקיפדיה ולהרחיב אותו.
דילן ספראוס

דילן תומאס ספראוּס (באנגלית: Dylan Thomas Sprouse; נולד ב-4 באוגוסט 1992) הוא שחקן אמריקאי, אחיו התאום של קול ספראוס. מוכר בזכות הופעתו בתור זאק מרטין לצד אחיו בסדרות הטלוויזיה "החיים היפים של זאק וקודי" ו"החיים היפים על הסיפון" בערוץ דיסני. דילן תומאס ספראוס נולד בעיר ארֶצו, איטליה, להורים אמריקאים, מת'יו ספראוס ומלאני רייט, בזמן שלימדו אנגלית בבית ספר בטוסקנה. דילן נולד 15 דקות לפני אחיו התאום הצעיר קול; ארבעה חודשים לאחר לידתם, דילן וקול ספראוס עברו עם משפחתם להתגורר בלונג ביץ', קליפורניה; הוא נקרא על שמו של המשורר הוולשי דילן תומאס. בצעירותו, התגרשו הוריו, והוא ואחיו קול ספראוס עברו לגור עם אביהם. לאחר שהסדרה "החיים היפים על הסיפון" הסתיימה בשנת 2011, הוא החל ללמוד לתואר ראשון בעיצוב משחקי וידאו באוניברסיטת ניו יורק, וסיים את לימודיו ב-2015. לאחר מכן פתח את העסק האישי שלו, "All Wise Meadery" בברוקלין, ניו יורק. ספראוס התחיל את הקריירה שלו בשנת 1993 בטלוויזיה, ביחד עם אחיו התאום קול ספראוס, כשהם את חולקים את התפקיד של התינוק פטריק קלי בסדרה "גרייס על הכוונת" עד 1998. בשנים שלאחר מכן, הוא המשיך להופיע במספר סרטים ותוכניות טלוויזיות עם אחיו. ב-2017, הוא לוהק למותחן בשם "משוחרר" בתור התפקיד הראשי של לוקאס וורד. באותה השנה, הוא השתתף בסרט הקצר "קארט בלאנש" (ייפוי כוח מלא) ולוהק לקומדיה "בננה ספליט" בתור ניק. בשנה שלאחר מכן הוא הצטרף לסרט הקצר "דדי" בתור פול ולסרט סיני "טורנדוט" עם גואן אקסיאטונג בתור הדמות קלף. בשנת 2019 לוהק לסרט "אחרי שהתנגשנו" בתפקיד טרבור. החל מיוני 2018, ספראוס נמצא במערכת יחסים עם הדוגמנית ההונגרייה ברברה פלווין. הם התגוררו במשך שנתיים בברוקלין, עד שעברו ללוס אנג'לס ב-2021. ביולי 2023 השניים התחתנו. מדיה וקבצים בנושא דילן ספראוס בוויקישיתוף דילן ספראוס, ברשת החברתית אקס (טוויטר) דילן ספראוס, ברשת החברתית אינסטגרם דילן ספראוס, במסד הנתונים הקולנועיים IMDb (באנגלית) דילן ספראוס, באתר AllMovie (באנגלית) דילן ספראוס, באתר Rotten Tomatoes (באנגלית) דילן ספראוס, במסד הנתונים הקולנועיים KinoPoisk (ברוסית) דילן ספראוס, באתר ספוטיפיי "The Suite Life Movie - Dylan Sprouse Bio". Disney Channel Medianet. Disney - ABC Television Group. 2011. אורכב מ-המקור ב-1 באוקטובר 2012. נבדק ב-2011-12-17. {{cite web}}: (עזרה) "Just 4 Kicks - Cast, Crew, Director and Awards - NYTimes.com". New York Times. 2010. נבדק ב-2011-12-21. "Born Killers (2005)". Netflix. 2011. אורכב מ-המקור ב-2012-02-09. נבדק ב-2011-12-17. "Holidaze: The Christmas That Almost Didn't Happen - Cast, Crew, Director and Awards - NYTimes.com". New York Times. 2010. נבדק ב-2011-12-21. "Kung Fu Magoo". Classic Media. 2009. אורכב מ-המקור ב-2014-10-06. נבדק ב-2011-12-21. Lincoln, Ross A. (2015-09-17). "Kent Osborne And Dylan Sprouse Will Be 'Dismissed'". Deadline.com. נבדק ב-2015-09-19. Romano, Nick (2017-10-27). "Dylan Sprouse is a psychopath in the making in Dismissed trailer". Entertainment Weekly. נבדק ב-2017-10-28. Cole Sprouse, Dylan Sprouse (actors) (23 באוקטובר 2001). I Saw Mommy Kissing Santa Claus (Motion picture). Regent Entertainment. Event occurs at 00:41. {{cite AV media}}: (עזרה) "Guest Starring: Cole Sprouse as Himself, Dylan Sprouse as Himself" (April 22, 2008). "I Drink Your Milkshake". According to Jim. Season 7. Episode 13. 20:16 minutes in. ABC.
פרס סוקולוב

פרס סוקולוב לעיתונות הכתובה והאלקטרונית על-שם נחום סוקולוב הוא פרס ישראלי בתחום העיתונות. הפרס בסך 18,000 ש"ח, מוענק מטעם ומתקציב עיריית תל אביב-יפו לעיתונאים מצטיינים, ונחשב לפרס החשוב ביותר לעיתונאים לאחר פרס ישראל לעיתונות. הפרס מוענק החל משנת 1956 לעיתונאים בתחום העיתונאות הכתובה, ומשנת 1981 גם לעיתונאים בתחום התקשורת האלקטרונית. בנוסף, משנת 2002 מחולק ביחד עם פרס סוקולוב גם פרס דוש למציירי קריקטורות. בתחילה חולק הפרס מדי שנתיים או שלוש לשניים עד ארבעה עיתונאים. במהלך השנים שונתה תדירות חלוקת הפרס למדי שנה ולמדי שנתיים. על פי תקנון הפרס, הוא יוענק בסמוך ככל האפשר ליום הולדתו של נחום סוקולוב (ה' בשבט), או ליום פטירתו (י"ב באייר), בטקס פומבי ובהתאם להמלצתה של ועדת שופטים. לעודד עיתונאים שהצטיינו בעבודתם העיתונאית והטביעו את חותמם על העיתונות הכתובה/התקשורת האלקטרונית. לציין הישגים בולטים בתחום התחקיר העיתונאי בעיתונות הכתובה/תחקיר כתבות עומק ודוקומנטרי העיתונאי בתקשורת האלקטרונית. תקנון הפרס קובע כי ראש העירייה ימנה ועדה לבחירת שופטים בת שלושה חברים, שתורכב מאיש אקדמיה, משפטן ונציג ראש העירייה ויביא את הרכבה לאישור מועצת העיר. הוועדה לבחירת שופטים מרכיבה את ועדת השופטים, אשר כוללת שני עיתונאים בכירים, שני אנשי אקדמיה ונציג מטעם העירייה. בדרך כלל הרכב ועדת השופטים לבחירת הזוכים בתחום העיתונות הכתובה אינו זהה להרכב לבחירת הזוכים בתחום התקשורת האלקטרונית. בנוסף לכבוד שבזכייה, מקבל כל זוכה פרס כספי שגובהו מעודכן מעת לעת. ב-2013 עמד גובה הפרס על סך של 18,000 ש"ח לכל אחד מהזוכים. חנוך מרמרי, קח אותי, סוקולוב, באתר העין השביעית, 22 בנובמבר 2009 מאיר תורג'מן, "העיתונאי שלא נותן להשתיקו": הזוכים בפרס סוקולוב, באתר "ידיעות אחרונות", 11 בדצמבר 2017 מרב יודילוביץ', פרסי סוקולוב לעיתונות יוענקו מדי שנה, באתר ynet, 26 בספטמבר 2005 עדכון תקנון 2011 (הקישור אינו פעיל, 15 באפריל 2020)קישור לדף בארכיון האינטרנט פרס סוקולוב הוענק, דבר, 14 בספטמבר 1956 פרס סוקולוב הוענק, דבר, 29 באוגוסט 1958; המשך פרס סוקולוב הוענק, דבר, 25 בפברואר 1960 רפאל בשן, חיים גורי, הרצל ברגר, חתני פרס סוקולוב לעיתונאות, מעריב, 3 באוגוסט 1962 פרס סוקולוב לק. שבתאי, דבר, 12 בפברואר 1965 ד"ר ה. רוזנבלום ורות בונדי קיבלו פרס סוקולוב, דבר, 31 ביולי 1967 חולק פרס סוקולוב, דבר, 1 במרץ 1978 נחום ברנע, "זאב" ומיכאל אסף - חתני פרס סוקולוב לעתונות, דבר, 9 באפריל 1981 עידן יוסף, הוענק פרס סוקולוב לעיתונות, באתר News1 מחלקה ראשונה, 18 בדצמבר 2007 עדו בן פורת, זוכי פרס סוקולוב 2021: גדעון לוי, אוהד חמו, קרינה שטוטלנד ויפעת גליק, באתר ערוץ 7, 14 ביוני 2021 נבו טרבלסי, אלו הזוכים בפרס סוקולוב לעיתונות לשנת 2023, באתר ישראל היום, 29 במאי 2023 נבו טרבלסי, ‏אלו הזוכים בפרס סוקולוב לעיתונות לשנת 2023, באתר גלובס, 29 במאי 2023
שפת הפרחים

שפת הפרחים או בלועזית פלוריוגרפיה היא צורת ביטוי באמצעות פרחים, שהייתה פופולרית בתקופה הוויקטוריאנית. השפה איפשרה לבטא רגשות שלא היה מקובל לבטאם מילולית. בשפה זו, לכל פרח או צירוף של פרחים הייתה משמעות ספציפית. השימוש בשפה נעשה לרוב באמצעות זרי פרחים קטנים שניתנו כמתנות והיו אביזר אופנתי פופולרי באותה תקופה. אולם פרחים חיים לא היו האמצעי היחיד לשימוש בשפה. לעיתים נעשה שימוש בתמונת הפרח, ובפעמים אחרות שולבו שמות הפרחים בטקסטים אמנותיים או במכתבים. ייחוס של משמעות למיני פרחים היה מקובל לאורך אלפי שנים, והשימוש ב"שפת פרחים" היה מוכר בתרבויות מסורתיות ברחבי אירופה, אסיה והמזרח התיכון. צמחים ופרחים משמשים כסמלים בתנ"ך - במיוחד כנושאי מסר של אהבה או במשמעות של נאהבים ב"שיר השירים", כסמל לעם ישראל ולמשיח הממשמש ובא - וכן כסמל לישו בברית החדשה. ויליאם שייקספיר שייך משמעויות סמליות לפרחים בכתביו, במיוחד במחזה "המלט, נסיך דנמרק". במהלך המאה ה-19 התעורר באנגליה הוויקטוריאנית ובארצות הברית עניין מחודש בשפת הפרחים, שמקורותיו בתקופה העותמאנית בטורקיה. בחצר הסולטאנים בקונסטנטינופול הייתה אובססיה לפרחי צבעונים, לאורך המחצית הראשונה של המאה ה-18. השימוש הוויקטוריאני בפרחים כשפת סתרים פרח לצד העניין הגובר בבוטניקה. בראשית המאה ה-19 הופיעו באירופה חיבורים ראשונים שקשרו בין פרחים מסוימים להגדרותיהם הסמליות. בשל ההתעניינות הגוברת בתחום, הודפסו לאורך המאה ה-19 מאות מהדורות של ספרים שעסקו בשפת הפרחים באירופה (במיוחד באנגליה ובצרפת), בארצות הברית ובדרום אמריקה. המשמעויות שיוחסו לפרחים מסוימים בתרבות המערבית היו מגוונות - כמעט כל פרח היה בעל הקשרים ומשמעויות רבים. במשך הזמן, נוצר קונצנזוס באשר למשמעות של מספר פרחים פופולריים. ההגדרות והמשמעויות שיוחסו לכל פרח נגזרו בדרך כלל מן המראה או ממחזור החיים של הפרח עצמו. ויליאם שייקספיר, ג'יין אוסטין, שרלוט ואמילי ברונטה וסופרת הילדים פרנסס הודג'סון ברנט, כמו גם אחרים, השתמשו בשפת הפרחים בכתביהם. שייקספיר השתמש במלה "פרח" יותר ממאה פעמים בסונטות ובמחזות שכתב. בהמלט, אופליה מזכירה ומסבירה את המשמעות הסמלית של פרחים שונים, ביניהם אמנון ותמר, רוזמרין רפואי, שומר פשוט, חינניות וסיגליות. בספר "The Thirteen Problems" של אגאתה כריסטי, נעזרת מיס מארפל בידיעותיה בשפת הפרחים כדי לפענח תעלומה. התרגום העברי יצא לאור בהוצאת מ. מזרחי בשנת 1967, בשם "תעלומת שלוש-עשרה המדרגות". הספר "שפת הפרחים" של ונסה דיפנבאו עוסק בשוזרת פרחים ששוזרת לפי שפת הפרחים. הספר כולל מילון לשפה בסופו. בספר הארי פוטר, סוורוס סנייפ, המורה לשיקויים, אומר להארי פוטר משפט תוך כדי השיעור, ג'יי קיי רולינג פרסמה אחר כך שהמשפט הזה אומר בשפת הפרחים: "אני מצטער על מותה של לילי". לילי היא אמו של הארי, שבה היה סנייפ מאוהב בצעירותו. מדיה וקבצים בנושא שפת הפרחים בוויקישיתוף ערך זה הוא קצרמר בנושא תקשורת. אתם מוזמנים לתרום לוויקיפדיה ולהרחיב אותו.
לוקאס ביגליה

לוקאס רודריגו ביגליה (בספרדית: Lucas Rodrigo Biglia; נולד ב־30 בינואר 1986 בעיר מרסדס, ארגנטינה) הוא כדורגלן ארגנטינאי המשחק בעמדת הקשר באיסטנבול בשאקשהיר. ביגליה החל את הקריירה בארחנטינוס ג'וניורס, מועדון אשר הצמיח רבים משחקניה המוכשרים של ארגנטינה. הוא שיחק בשורותיה 15 משחקים בטרם נרכש על ידי אינדפנדיינטה שהתמודדה על האליפות באותה שנה. ביגליה, קשר אחורי בתפקידו, נחשב לאחד השחקנים הטובים בליגה הארגנטינאית. החלטתו לבחור באנדרלכט התקבלה בתמיהה שכן קבוצות מליגות בכירות יותר התעניינו בשחקן אך ביגליה נימק את החלטתו בכך שהוא "רוצה להתקדם לאט באירופה" ומעדיף לשחק ולצבור בניסיון בזירה האירופאית במקום לשבת על ספסלה של אחת הקבוצות הגדולות. ביגליה השתלב מהר בקבוצה וזכה באליפות ובתואר השחקן הצעיר הטוב ביותר בבלגיה בעונתו הראשונה. ביגליה הצטיין גם בשורות הנבחרות הצעירות של ארגנטינה ושימש כקפטן הנבחרת עד גיל 17. הוא זכה עם הנבחרת עד גיל 20 במונדיאל הנוער בשנת 2005. ביגליה נכלל בין ארבעת שחקני הגיבוי לסגל הנבחרת האולימפית של ארגנטינה לקראת המשחקים בקיץ 2008. יחד איתו מופיע ברשימה גם חברו לקבוצה ניקולס פארחה. ב-23 ביולי 2013 חתם ל-5 שנים בקבוצה האיטלקית לאציו. ב-16 ביולי 2017 חתם לשלוש שנים במילאן. ב-14 בספטמבר 2020 חתם לשנתיים בפתיח קארגומרוק הטורקית. נבחרת ארגנטינה הצעירה גביע העולם לנוער - 1 (2005) אנדרלכט אליפות בלגיה - 4 (2006/2007), (2009/2010), (2011/2012), (2012/2013) הגביע הבלגי - 2007/2008 הסופר קאפ הבלגי: 2006, 2007, 2010, 2013 אישיים השחקן הצעיר הטוב בליגה - 2007 מדיה וקבצים בנושא לוקאס ביגליה בוויקישיתוף לוקאס ביגליה, באתר Transfermarkt לוקאס ביגליה, באתר Soccerway לוקאס ביגליה, באתר WorldFootball.net לוקאס ביגליה, באתר National Football Teams לוקאס ביגליה, באתר FootballDatabase.eu בתעתיק מאיטלקית תכתב "בילייה"
גורם גידול

גורם גידול (אנגלית: Growth Factor), או הורמון גידול מתייחס לחלבון הממריץ חלוקת תאים והתמיינות תאים. בנוסף, חשובים גורמי גידול לוויסות מגוון תהליכים תאיים בגוף. גורמי גידול פועלים בדרך כלל כמולקולות אות (סיגנל) בין תאים בדומה לציטוקינים ולהורמונים, שנקשרים לקולטנים (רצפטורים) ספציפיים על פני תאי המטרה שלהם. גורמי גידול שונים מזרזים חלוקה והתמיינות של תאים ספציפיים להם. דוגמה לכך הם חלבוני עצם מורפוגנים (Bone Morphogenic Protein) האחראים להמרצת ההתמיינות של תאי עצם וכן לתהליכי התפתחות רבים בעובר ובמערכת החיסון. גורמי גידול שייכים למשפחות שונות של סוגי חלבונים שמתאפיינות בדמיון מבני מסוים. ישנן עשרות סוגי משפחות של גורמי גידול. שתי דוגמאות הן FGF (ראשי תיבות באנגלית: Fibroblast growth factor "גורם גידול של פיברובלסט") ו-NGF (באנגלית: Nerve growth factor, "גורם גדילה עצבי"). בשני העשורים האחרונים נעשה שימוש מוגבר בגורמי גידול לשם טיפול במחלות דם ולב וכן במחלת הסרטן. מדיה וקבצים בנושא גורם גידול בוויקישיתוף גורמי גידול, דף שער בספרייה הלאומית
ציסטאין פרוטאז

ציסטאין פרוטאז הוא אנזים מסוג פרוטאז המפרק פוליפפטידים (רצפים של חומצות אמינו). מנגנון הפעולה של הציסטאין פרוטאז מבוסס על ציסטאין תיול נוקלאופילי בשלשה (טריאדה) קטליטית. לציסטאין פרוטאז מנגנון פעולה אשר כולל ציסטאין תיול נוקלאופילי בשלשה קטליטית. שלושת השלבים שבהם הציסטאין פרוטאז מפרק פוליפפטיד הם: שחרור פרוטון המימן מן התיול שבאתר הפעיל על ידי החומצה האמינית השכנה, לרוב היסטדין. השייר נושא הגופרית, אשר איבד את הפרוטון והפך לשלילי תוקף את הפחמן הקרבונילי של הסובסטרט. בשלב זה נפתח הקשר האמיני בסובסטרט, השייר ההיסטדיני באנזים חוזר למצבו ההתחלתי עקב העברת הפרוטון אל הקצה האמיני המשתחרר. נוצר מצב הביניים התיואסטרי, כאשר הסובסטרט עוד קשור בקצהו הקרבוקסילי אל הציסטאין. מתבצעת הידרוליזה של הקשר שבין הסובסטרט הנותר, לבין השייר הציסטאיני. כך מתקבלים שני תוצרי פירוק של הקשר האמיני, האתר הפעיל חוזר למצבו ההתחלתי ומוכן לקבל את מולקולת הסובסטרט הבאה. האתר הפעיל של הציסטאין פרוטאזות שתואר מעלה, דומה במבנהו לאתר החיתוך של הסרין פרוטאזות. האתר הפעיל של אנזימים מקבוצה זו גם הוא מכיל שלשה קטליטית דומה, אשר נבדלת בחומצה האמינית סרין במקום הציסטאין, דוגמת האנזים כימוטריפסין. זוהי דוגמה לאבולוציה מתכנסת, כאשר אנזימים שונים, הבנויים ממספר ורצף שונה של חומצות אמינו, פיתחו בסופו של דבר אתר פעיל המורכב מרצף דומה של 3 חומצות אמיניות. הדבר יכול להצביע על כך שזהו פתרון מוצלח מאוד ושימושי עבור מקרים רבים. הפרוטאזות מסונתזות בדרך כלל כמולקולות precursor גדולות וחסרות פעילות הקרויות זימוגן, כגון הסרין פרוטאזות טריפסינוגן, וכימוטריפסינוגן. הפרוטאזה משופעלת על ידי הסרה של קטע מעכב. מנגנון זה נועד לאפשר ייצור של האנזים במצב "בלתי מזיק" של זימוגן באיבר אחד, והפיכתו לפעיל רק באיבר אחר, ובכך למנוע נזקים אפשריים העשויים להיגרם לרקמות שלא נועדו לבוא עמו במגע. מעכבי הפרוטאזות הם בדרך כלל חלבונים בעלי דומיין אשר חוסם, או חודר אל האתר הפעיל של האנזים, ובכך מונע את כניסת הסובסטרט. זהו מצב של עיכוב תחרותי, כאשר המעכב גם דומה מבחינה מרחבית לסובסטרט הספציפי. במצב של עיכוב בלתי תחרותי, המעכב נקשר אל אתר בקרה אלוסטרי, אשר אינו האתר הפעיל, אך חלק מהאנזים, ומשרה שינויי קונפורמציה המונעים את היקשרות הסובסטרט או ביצוע הקטליזה. סרין פרוטאז מדיה וקבצים בנושא ציסטאין פרוטאז בוויקישיתוף
לוי

האם התכוונתם ל... לֵוִי (דמות מקראית) (המאות ה-16 עד ה-15 לפנה"ס) – דמות מקראית, השלישי משנים–עשר בניו של יעקב. אבי שבט לוי (שבט הכהנים והלויים). שבט לוי – אחד משבטי ישראל. בניו לא קיבלו נחלה בארץ ישראל אלא נבחרו לעבוד ולשרת את ה' בבית המקדש. לוי (יהדות) – מושג ביהדות המתייחס לאדם שמוצאו משבט לוי ואינו כהן. כשם משפחה לוי (שם משפחה) (פירושונים) – אישים שזהו שם משפחתם, המייצג את השתייכות נושאיו לשבט לוי ולתפקידי הלויים. כשם פרטי או ככינוי מתי ("מתי בן חלפי" וכן "לוי"; המאה ה-1) – דמות בברית החדשה. אחד משנים-עשר השליחים לוי בר סיסי (המאות ה-2 עד ה-3) – אמורא בדור הראשון. תלמידו של רבי יהודה הנשיא (נקרא גם "לוי") רבי לוי (המאה ה-3) – אמורא בדור השני והשלישי לוי בן אברהם בן חיים (~1240-~1315) – היה רב, פילוסוף, משורר ומחבר שחי ופעל בחבל פרובאנס שבדרום צרפת לוי בן חביב (הרלב"ח, מהרלב"ח, מהרלנ"ח; ~1480-~1541) – היה ראש חכמי ירושלים המתפתחת ומנהיגיה במהלך עליות מגורשי ספרד ופורטוגל לארץ ישראל לוי שטראוס (1829–1902) – היה יצרן בגדים יהודי-אמריקאי יליד גרמניה, שותף בהמצאת מכנסי הג'ינס והמותג Levi's לוי אנקני (1844–1921) - היה סנאטור אמריקאי לוי אריה אריאלי (אורלוף; 1886–1943) – היה סופר ומחזאי עברי. נולד באוקראינה, עלה לארץ ישראל וממנה היגר לארצות הברית לוי אשכול (1895–1969) – היה ראש הממשלה השלישי של מדינת ישראל לוי (לואיס) בִּילִיג (1897–1936) – היה איש חינוך, מזרחן ומהמרצים הראשונים במכון למדעי המזרח באוניברסיטה העברית לוי בן-אמִתי (ליפא בּרֶוְודא; 1901–1980) – היה משורר ועורך ספרות עברית לוי אברהמי (1907–1997) – היה מראשי ההגנה והש"י וממקימי משטרת ישראל לוי (ליאון) עפרון (1909–1962) – היה רופא, ממקימי מערכת הרפואה בישראל וחבר הנהלת המפלגה הליברלית הישראלית לוי אידלסון (1910–2004) – היה ספורטאי, חבר מכבי העולמית ועסקן ספורט ישראלי בתחומי האתלטיקה הקלה והכבדה לוי (לב) ברגלסון (1918–2014) – היה פרופסור לביוכימיה, חבר האקדמיה הרוסית למדעים וחבר סגל האוניברסיטה העברית בירושלים לוי ביסטריצקי (1949–2002) – היה רבה הראשי של העיר צפת, מנהל מחלקת הכשרות של הרבנות הראשית לישראל, חבר בית דין רבני חב"ד ומחבר ספרי הלכה לוי רחמני (1931–2020) – היה יו"ר, מנכ"ל ומייסד איילון חברה לביטוח וקבוצת איילון אחזקות בע"מ אישים ששמם הפרטי הוא לוי (כל הערכים המתחילים ב"לוי") מקומות (Levi, Lévis) לוי (קנדה) (אנ') – עיר במזרח פרובינציית קוויבק שבקנדה לוי (אסטוניה) (אנ') – כפר במחוז פרנו, בדרום–מערב אסטוניה לוי (קנטקי) (אנ') – שטח גלילי במדינת קנטקי שבארצות הברית מכתשי פגיעה על הירח לוי-צ'יוויטה (מכתש פגיעה) (אנ') – נמצא בצד הרחוק של הירח. קרוי על שם המתמטיקאי היהודי-איטלקי טוליו לוי-צ'יוויטה (אנ') רבי לוי (מכתש פגיעה) (אנ') – ממוקם בחלק הדרום-מזרחי של הצד הקרוב של הירח. קרוי על שם הרלב"ג, רבי לוי בן גרשום אחר הסעודה בבית לוי – ציור מאת פאולו ורונזה המתאר את הסעודה האחרונה ("לוי" הוא מתי) שומייקר-לוי 9 – היה שביט שהתפרק ביולי 1992 והתנגש בצדק ביולי 1994 לוי שטראוס ושות' – חברת טקסטיל אמריקאית שנוסדה על ידי לוי שטראוס לוי (אלבום) – אלבום אולפן מאת להקת הדיסקו פאנק הישראלית "הדורבנים" לוי (הר) (אנ') – הר במחוז לפלנד שבפינלנד (ואתר הסקי הגדול במדינה) הלוי לוין לויט לויצקי
לואיס בלומפילד

לואיס מורטימר בלומפילד (באנגלית: Louis Mortimer Bloomfield; ‏1906–1984) היה עורך דין, איש עסקים ופילנתרופ ציוני, יהודי קנדי. בלומפילד שימש כעורך דין והתמחה במשפט בינלאומי. בין השאר הועסק על ידי חברת "פיליפס ווינברג" ממונטריאול וכן נשלח בשירות מחלקת המדינה של ארצות הברית להונדורס הבריטית (כיום בליז) בשנת 1968 על מנת להעביר דיווחים מקרוב במהלך המאבק לעצמאות מהממלכה המאוחדת. בלומפילד אף נשאר בהונדורס הבריטית כיועץ ללא תשלום למפלגת האופוזיציה. הוא גם כתב מספר ספרים בתחום הדין הבינלאומי ובהם: "העימות הונדורס הבריטית גואטמלה" (1953) ו"מצרים, ישראל ומפרץ עקבה" (1957), בו הציג את הטענה כי חצי האי סיני שייך למדינת ישראל על פי המשפט הבינלאומי וההסכם הבריטי-טורקי מ-1906 לא היה חוקי. בעקבות המרד הערבי הגדול, אשר במהלכו תקפו הערבים גם את כוחות המנדט הבריטי, הזרימו הבריטים כוחות תגבור לארץ בסדר גודל שטרם נראה כמותו. מתוך רצונו לסייע בהקמת המדינה היהודית, התגייס בלומפילד לצבא בריטניה והצטרף לכוחות תגבור אלו. כך הגיע בשנת 1936 לארץ ישראל, ושרת תחת פיקודו של אורד צ'ארלס וינגייט בהקמת פלגות הלילה המיוחדות ואימון החיילים היהודים. בשנת 1942 גויס בלומפילד למשרד לשירותים אסטרטגיים (שהפך לאחר כמה שנים לסוכנות הביון המרכזית – CIA) אשר הוקם על ידי הנשיא האמריקני רוזוולט. לבלומפילד ניתנה דרגת מייג'ור. בלומפילד היה פילנתרופ ציוני, ויחד עם אחיו ברנרד, באמצעות "קרן האחים בלומפילד", תרם רבות ליישוב הציוני ולמדינת ישראל בתחילת דרכה. בלומפילד ואחיו תרמו רבות לארגון הסתדרות הפועלים ובין השאר מימנה הקרן את הקמת אצטדיון בלומפילד בתל אביב. לבלומפילד אף הוענק ב-1967 פרס ההסתדרות. בלומפילד ואחיו הקימו את קרן ליידי דייוויס, הפועלת להבאתם של אנשי מחקר אקדמי לאוניברסיטה העברית בירושלים ולטכניון בחיפה. בלומפילד היה חבר בדירקטוריון מכון ויצמן למדע והוא בעל תואר דוקטור כבוד באוניברסיטה העברית ובאוניברסיטת בר-אילן. על שמו ושם אחיו נקרא היישוב שדה ניצן שבנגב המערבי (תרגום של שם המשפחה בלומפילד – שדה פרחים). אתר קרן ליידי דייוויס ובו תיאור הקמת הקרן על ידי האחים בלומפילד דף הפרופיל של לואיס בלומפילד (הקישור אינו פעיל), באתר "פוליטיקל פרינדסטר" אתר קונספירציה לרצח קנדי ובו מידע מפורט על לואיס בלומפילד. באתר מספר צילומים וכתבות על בלומפילד. אתר קונספירציה לרצח קנדי ובו מידע על לואיס בלומפילד הקושר אותו עם רצח קנדי
שומרון (פירושונים)

האם התכוונתם ל... השומרון – אזור גאוגרפי בארץ ישראל. הרי השומרון – ההרים המצויים בשומרון. שומרון (עיר) – עיר הבירה של ממלכת ישראל בתקופת בית ראשון. ממלכת שומרון – היא ממלכת ישראל הצפונית בתקופת בית ראשון. מועצה אזורית שומרון – מועצה אזורית באזור השומרון. שם משפחה דוד שומרון – איש מערכת הביטחון הישראלית דן שומרון – ראש המטה הכללי ה-13 של צבא ההגנה לישראל. שמרון (פירושונים)